**BISKOPENS VISITASRAPPORT FRA SYKEHUSVISITAS NORDLANDSSYKEHUSET 11.10.2024**

Takk for anledningen til å være på visitas og besøk på Nordlandssykehuset. Gjennom en innholdsrik dag har jeg møtt mange dyktige aktører og vi har delt refleksjoner som har gjort inntrykk.

Det tilligger biskopen ansvar å gjennomføre visitas overfor prestetjenesten på sykehuset. Biskopen ser også til at rammebetingelsene for sykehusprestene er gode. Forøvrig ansees visitasen som besøk.

Prestetjenesten ved Nordlandssykehuset har lang tradisjon. Det har ikke vært holdt sykehusvisitas på mange år, derfor er gjennomføringen av en sykehusvisitas en ny og spennende erfaring for oss.

**Det var laget et faglig godt og innholdsrikt program denne dagen:**

**0800: Morgensamling i Kapellet Rønvik:**

Morgenbønn v/ Elin Irgens

Etter morgenbønnen var det presentasjon og informasjon om sykehusprestenes arbeid.

*Disse er tilstede under alle programpostene på sykehusvisitasen: Sissel Eidhammer (enhetsleder Helsekompetanse og brukermedvirkning), Ingeborg Overvoll og Elin Wedege Irgens (sykehusprester), Ragnhild Helin (prestestudent), biskop Svein Valle, domprost Torkel Irgens, Brita Bye og Beate Tverbak (rådgivere bispedømmekontoret).*

Sykehusprestene informerte kort om sitt arbeid. De har jobbet sammen siden 2020 ved sykehuset. Tjenesten omfatter hele Nordlandssykehuset og prestene er ansatt i seksjon for «Helsekompetanse og brukermedvirkning». De opplever et økende tempo i prestetjenesten med økt etterspørsel de 2 siste årene. De arbeider med oppfølging av pasienter, pårørende og ansatte. Pasientenes liggetid på sykehuset er forholdsvis kort, og det er hektisk når de er innlagt. Det er travelt på post, og kanskje vanskeligere å huske prestens tjenester inn i den korte tiden mange pasienter er der. Derfor trenger flere pasienter oppfølging i ettertid. Prestene har også kursing for pasientgrupper.

Prestetjenesten gjennomfører samtaler med ansatte som står i tøffe situasjoner og har liten tid til å bearbeide på avdelingen. Det er ofte opp til hver leder å komme på hva som er behov for ansatte.

Prestene har solid veilederutdanning, og gjennomfører veiledning for flere ansatte. De leder «Jeg og døden grupper» - et tverrfaglig opplegg for ansatte som går over 1 år. De har også mye personalundervisning med blant annet fokus på «Hjelp til hjelper», etikkundervisning og refleksjoner som er nyttig i tverrfaglig arbeid.

**Besøk på sykehusprestens kontor Rønvik sykehus**

**09.15-1015 Samtale: Eksistensiell trygghet (-helse) for pasienter og personell.** Vi møtte:Solveig Nilsen (overlege Palliativt team), Kristina Barbara Slottsve (undervisningsansvarlig lege), Cato Kjærvik (fagdirektør).

Eksistensiell helse er ofte tema i palliativt team og undervisning av LIS 1 (lege i spesialisering del 1). Hvordan skal vi gjøre ansatte i stand til å stå i vanskelige situasjoner, samtidig som sykefraværet går opp på avdelinger som har krevende oppgaver.

Eksistensiell helse og trygghet er viktig- det blir ekstra tydelig på sykehus. Det handler om verdier og holdninger som pasienter og ansatte bærer med seg. Verdiene er det som også bærer oss i vanskelige situasjoner.

Prestene bli mye spurt om undervisning i eksistensiell helse og hva dette begrepet inneholder. Ikke alt kan medisineres bort, men man kan oppleve velbehag tross sorg og smerte. Smerte er noe menneskelig som alltid vil være der.

*Hvordan kan man jobbe med dette på sykehuset?:*

Gapet mellom forventning og helse kan være stort. Spørsmålet er om når vi skal tenke verdig avslutning og livskvalitet i stedet for behandling, der behandling ikke nytter.

Hvordan hjelpe helsepersonell og pasient til å stå i dette? Mye blir målt og pasientene krever mer helsehjelp. Det blir mer utrygt å ta beslutninger som kan bli etterprøvd, flere leger er derfor redde for å ta avgjørelser. Mye finnes det ikke svar på – og det kreves trygghet av legen å kunne si hva de tenker

Det er en utfordring å ha fokus på dette - og skape arenaer i en travel hverdag der ansatte kan ta opp temaer om etikk og eksistensiell helse.

Kulturforståelse er viktig for eksistensiell helse. At pasienten blir forstått /respektert. Samtidig som faglighet ivaretas.

**10.05-10.35 Vardesenteret.** Vi møtte: Katrin Aakre (leder for Vardesenteret).

Vardesenteret åpnet i 2013 og er drevet av kreftforeningen og Nordlandssykehuset. Senteret har 2 ansatte og 60 frivillige. Mange av de frivillige er likepersoner, noe som gir tillit og er en stor støtte for de som oppsøker senteret. Målgruppen er mennesker i alle aldre som har / har hatt kreftdiagnose, pårørende mfl. Det er et lavterskeltilbud som er åpent dag og kveld, og det kreves ingen henvisning eller avtaler.

Varden som symbol er noe som bygges og viser vei i et åpent og uoversiktelig landskap. Det er tegn på at noen har vært her før og viser at det er HÅP.

Sykehusprestene er jevnlig innom senteret, Ingeborg arrangerer «Selvhjelpsgruppe for overlevere» her. Kapellet blir også brukt av senteret til yoga og mindfulness. Vardesenteret samarbeider også med kirken om sorggrupper og Kirkens Bymisjon om pårørendekvelder.

**11.15-11.45 Lærings- og mestringssenteret** Vi møtte: Jorunn Brendeford (leder), Anniken Evjen, Cecilie Dundas.

Senteret arrangerer diagnosespesifikke kurs til ulike brukergrupper i Nordland og region Nord Norge. Opplæring og helsekompetanse er viktig for at folk skal lære om sin sykdom og lære å håndtere sin livssituasjon. Brukermedvirkning og likemannseffekt er nyttig, og brukerrepresentanter er med på alle kurs.

Pasientene vil lære mer om livsmestring, hvordan leve med sykdom. Livet skal leves med alle forandringer. Her er prestene inne med sin kompetanse i undervisning og veiledning.

Prestene er inne med sjelesorg og grupper. Ansatte på avdelingen sier prestene tilfører kursene noe annet enn resten av personellet. De er også støtte for ansatte ifht temaer som omsorgstrøtthet blant helsepersonell og møte med pårørende i krise.

Ansatte gir uttrykk for at det er viktig at prestene er plassert organisatorisk der de er, ifht deres kompetanse. Prestene ga tilbakemelding at de føler seg sett og ivaretatt i enheten der de er organisert, og de har et kollegafellesskap ifht faglige temaer.

**12.45-13.15 Sangstund på barneavdelingen**  Vi møtte: Mona Henriksen (ass.enhetsleder ), Silje Hagengen Lundeng (barne- og ungdomsarbeider). Sykehusprest Elin Irgens ledet sangstunden med biskopen på gitar. Det var god stemning og flott å se hvordan samarbeidet fungerte mellom prestetjenesten og ansatte. Ansatte roste samarbeidet med prestene og opplevde dem som «våre prester». Prestene har også refleksjoner med ansatte der ansatte tar opp etiske dilemmaer rundt arbeidet med pasientene. Ansatte sier prestene bidrar med kompetanse ansatte ikke har / klarer på egen hånd i avdelingen.

**13.30-14.30 Samtale: Prest i livssynsåpen tjeneste** Vi møtte: Stian Molvik (seniorrådgiver samhandling).

Prestetjenesten i helsearbeid har lang tradisjon. Når det gjelder ulike kulturer og trossamfunn, skal prestetjenesten kunne sette pasienter i kontakt personer fra andre trossamfunn. Mange trossamfunn har tradisjon for at familien spiller en viktig rolle i omsorgen for den syke. Tilrettelegging med hensyn til språk kan ofte være en utfordring i møte med andre kulturer. Kultursensitivitet er viktig her. Sykehusprestene jobber for at folk skal føle seg sett uavhengig av tro og tvil. Det kreves ofte en trygg relasjon for å bygge tillit når man går inn i livssynsåpne samtaler. Prestene får ikke så mange tilkallinger ved livets slutt, men mye oppfølging og samtaler i forbindelse med polikliniske behandlinger. Det er viktig at det er en synlig samtaletjeneste på sykehuset. Det ble uttrykt i samtalen at man på sykehuset trenger mer kunnskap på ulike kulturer og trenger et helhetlig fokus der man møter folk ut fra sin kultur.

Biskopen er glad for at begrepet “livssynsåpen” brukes, og at man har et aktivt forhold til hva det betyr i institusjon.

**Kulturelt innslag av Pallietten:** Nydelig sang av kollegagruppe på sykehuset.

**14.30 -15.30 Samtale: Beredskap og personalstøtte.** Vi møtte: Siri Tau Ursin ( administrerende direktør NLSH), Cato Kjærvik fagdirektør).

Veiledning: Er et satsningsfelt på sykehuset og prestene har her god veilederkompetanse. Hvordan kan vi satse på avdelingene veiledning i en travel hverdag med mye sykefravær?

Prestetjenesten er viktig for hele sykehuset. De er lett tilgjengelige og man trenger ikke ha en særskilt grunn for å ta kontakt. Det er prestene som i praksis må ta initiativ og plass for å komme i kontakt med avdelinger og ansatte.

Prestene opplever at personalstøtte er å veilede og sikre at folk er robuste både ved små og store hendelser, og at man kan bruke prestetjenesten etter en tøff vakt. At personell kan stå i tøffe prioriteringer og at de får støtte når de må ta ideologiske valg. Det kan være vanskelig for leger å leve opp til forventninger at alle skal få behandling fra øverste hylle.

Det er behov for flere med god veilederkompetanse på sykehuset, og at flere får tilbud om veiledning på sykehuset.

Beredskap: Prestene er pr i dag ikke en del av beredskapsordningen som iverksettes ved større ulykker og kriser. De er en del av pårørendesenteret ved katastrofer, men det diskuteres om de også bør være plassert i beredskaps- «ledelsesgruppen» eller andre steder i organisasjonen ved katastrofer.

Direktøren sa her at det er aktuelt å drøfte om prestene skal være en del av beredskapsordningen.

Vaktordningen for prester ble lagt ned i 2019 fordi det ble brukt for lite. Prestene blir av og til oppringt utenom arbeidstid, og prestetjenesten i Bodø blir også av og til brukt. Det kan være et behov for pasienter å ha samtale på ettermiddagstid, da det er roligere på avdelingene. Dette tilbudet finnes ikke pr. i dag. Det bør sees på om man kan ha en ordning på hvem som kan tilkalles til samtale.

**15.40- 1600 Oppsummering i Sykehuskapellet i sentrum**

Tilstede: Sissel Eidhammer ( enhetsleder Helsekompetanse og brukermedvirkning), Ingeborg Overvoll og Elin Wedege Irgens ( sykehusprester), Ragnhild Helin ( prestestudent), biskop Svein Valle, domprost Torkel Irgens, Brita Bye og Beate Tverbak (rådgivere bispedømmekontoret).

Visitas er tilsyn av prestetjenesten. Biskopen uttrykte at det har vært mange bekreftelser gjennom dagen at prestene er dyktige folk på rett sted.

Vi har sett mange gode eksempler på tverrfaglighet. Alle vi har møtt gjennom dagen har vært entydige på at prestetjenesten er viktig som en del av det helhetlige tilbudet på sykehuset.

**Noen aktuelle temaer fra:**

1. **Sykehuset som livssynsåpen virksomhet:**

Prestetjenesten ivaretar det livssynsåpne, det diakonale og pastorale arbeidet på sykehuset.

Flere ansatte sier prestene har god kompetanse og bidrar med faglighet og etisk refleksjon i pasientrettet arbeid. Kurs og veiledning som ivaretar både det livssynsåpne og det livssynsspesifikke er arbeid i løpende utvikling. Sykehusprestene opparbeider kompetanse innen livssynsåpen refleksjon som er viktig for institusjonens og kirkens øvrige virksomhet.

1. **Eksistensiell ivaretakelse:**

Prestene har begge solid utdanning i veiledning og har veiledningsgrupper for flere ansatte. De holder flere kurs for brukergrupper og ansatte med fokus på eksistensielle utfordringer og helse.

Barne- og voksenpalliasjon har eksistensiell omsorg innebygget i deres arbeid,

Prestene opplever at det er stort behov for å snakke om *mellomrommet* mellom syk og frisk. Man kan dø med god eksistensiell helse – men ikke med god fysisk helse.

Prestene registrerer et stort behov på sykehuset for veiledning av ansatte – her er det utfordring hvordan sykehuset kan tilrettelegge tid for veiledning for ansatte. Hvordan ta vare på ansatte slik at de kan møte folks eksistensielle behov? Under våre besøk på ulike avdelinger var det flere som ga tydelig uttrykk for at prestene har en kunnskap å tilføre ansatte som står i vanskelige etiske situasjoner og skal ivareta eksistensiell helse. Prestene har mye kompetanse på dette som brukes i veiledning på sykehuset. De kan bidra med perspektiver inn på eksistensiell helse og verdier. Hvordan stå i vanskelige situasjoner der psykisk smerte er uungåelig. I en travel hverdag er det en utfordring å finne arenaer der man kan ha fokus på dette. Eksistensielle spørsmål har ofte ikke svar, psykiatrien kan ikke løse alt her. Derfor er det viktig at samtaletjenesten / prestetjenesten er synlig på sykehuset. Både for ansatte, pasienter og pårørende.

 Det kom frem i flere samtaler at det er behov videre arbeid med hvordan tilrettelegge tid for veiledning av ansatte.

1. **Beredskap:**

Arbeidet med beredskap og prestenes plass her kom opp i flere samtaler. Det er pr i dag ikke vaktordning for prester på sykehuset. Det bør sees på om det kan settes en liste over hvem som kan ringes når.

Det kom opp i samtalen med direktør at det er store muligheter for å diskutere om prestene har en naturlig plass i beredskapsordningen, og at det må sees på hvordan man i lag kan bruke prestekompetansen. Biskopen er glad for direktørens vilje til å se nærmere på dette.

Kapellene:

 Vi registrerer at det er tenkt oppussing av kapellet i Rønvik. Det bør tas en samtale på hvordan man kan bruke kapellet i fremtiden.

Kapellet i sentrum er flott og tjenlig innredet.

**Avslutning:**

Takk for en innholdsrik dag med gode møter og samtaler. Alle vi møtte berømmet prestetjenesten og opplever tjenesten som en integrert del av det tverrfaglige miljøet. Prestene utfyller det faglige arbeidet på avdelingene ifht etikk og verdibasert omsorg.

Vi ønsker lykke til og Gudsvelsignelse over arbeidet som gjøres i prestetjenesten, og ser frem til fortsatt godt samarbeid.